b'\n_START_ARTICLE_\nArs\xc3\xa8ne Lupin\n_START_PARAGRAPH_\nArs\xc3\xa8ne Raoul Lupin on fiktiivinen henkil\xc3\xb6, joka esiintyy ranskalaisen Maurice Leblancin (1864\xe2\x80\x931941) luomissa, klassikoiksi kohonneissa rikostarinoissa._NEWLINE_Ranskalainen yleis\xc3\xb6 sai tutustua Ars\xc3\xa8ne Lupinin hahmoon 15. hein\xc3\xa4kuuta 1905 sanomalehdess\xc3\xa4 Je sais tout ilmestyneess\xc3\xa4 novellissa "L\'Arrestation d\'Ars\xc3\xa8ne Lupin". Lehti oli pyyt\xc3\xa4nyt Leblancilta ranskalaista vastinetta Englannissa suuren suosion saavuttaneelle Sherlock Holmesille. Suureksi osaksi lehdiss\xc3\xa4 ilmestyneet novellit ja jatkokertomukset julkaistiin my\xc3\xb6hemmin novellikokoelmina ja romaaneina._NEWLINE_Leblanc m\xc3\xa4\xc3\xa4ritti Lupinin synnyinvuodeksi 1874. Lupin on nerokas herrasmiesvaras ja gallialaisen charmin henkil\xc3\xb6itym\xc3\xa4, joka rakastaa naisia ja timantteja. H\xc3\xa4n ei koskaan surmaa ket\xc3\xa4\xc3\xa4n vaan hurmaa heid\xc3\xa4t saadakseen haluamansa. Lupin ei unohda v\xc3\xa4h\xc3\xa4osaisiakaan vaan jakaa heille osia saaliistaan. H\xc3\xa4n on siis er\xc3\xa4\xc3\xa4nlainen Don Juanin ja Robin Hoodin risteytys._NEWLINE_Kirjailija Leblanc itse esiintyy Ars\xc3\xa8ne Lupin -tarinoissa Lupinin virallisena el\xc3\xa4m\xc3\xa4kertojana, jolle Lupin kertoo seikkailunsa. Leblanc ja Lupin kohtaavat ensimm\xc3\xa4isen kerran junassa matkalla Pariisista Roueniin. Leblanc esiintyy Jean Daspryna ja Lupin Guillaume Berlat\xc2\xb4na. Pian kohtaamisen j\xc3\xa4lkeen Leblancista tulee Lupinin virallinen el\xc3\xa4m\xc3\xa4kertoja._NEWLINE_Nuoruudessaan Leblanc haaveili kirjoittavansa psykologisia romaaneja, mutta h\xc3\xa4nen kohtalokseen tuli tehtailla Ars\xc3\xa8ne Lupinin seikkailuja el\xc3\xa4m\xc3\xa4ns\xc3\xa4 loppuun asti. H\xc3\xa4nen kirjoittamanaan ilmestyi kaikkiaan 20 Lupin-kirjaa. Sittemmin joukko kirjailijoita on jatkanut herrasmiesvarkaan seikkailuja. Esimerkiksi salanimell\xc3\xa4 Boileau-Narcejac kirjoittajanut parivaljakko Pierre Boileau ja Pierre Ayraud (Thomas Narcejac)  julkaisi 1970-luvulla viisi jatko-osaa. Ars\xc3\xa8ne Lupin -pastisseja ovat kirjoittaneet my\xc3\xb6s muun muassa Michel Zink, Christian Poslaniec, Anthony Boucher  ja Michel Bussi.\n_START_SECTION_\nKohtaamiset Sherlock Holmesin kanssa\n_START_PARAGRAPH_\nLupinin hahmo on monessa suhteessa samantapainen kuin Arthur Conan Doylen luoma Sherlock Holmes: kumpikin ovat yli\xc3\xa4lykk\xc3\xa4it\xc3\xa4, nokkelia ja l\xc3\xa4hes voittamattomia. Vaikka Ars\xc3\xa8ne Lupin toimii lain v\xc3\xa4\xc3\xa4r\xc3\xa4ll\xc3\xa4 puolen, ei h\xc3\xa4n ole pahuuden ruumiillistuma, kuten Holmeskaan ei ole hyvyyden perikuva._NEWLINE_Kaksi titaania Lupin ja Holmes kohtaavat muutaman kerran Maurice Leblancin Lupin-uran alussa. Tekij\xc3\xa4noikeudellisista syist\xc3\xa4 Leblanc k\xc3\xa4ytt\xc3\xa4\xc3\xa4 Holmesista salanime\xc3\xa4 Herlock Sholm\xc3\xa8s, mutta teosten my\xc3\xb6hempiin painoksiin nimi on muutettu alkuper\xc3\xa4iseksi. Lupin ja Holmes t\xc3\xa4ydent\xc3\xa4v\xc3\xa4t toisiaan, sill\xc3\xa4 Lupinissa Holmes saa arvoisensa vastustajan, ja Holmes puolestaan on ainoa, joka voisi voittaa Lupinin._NEWLINE_Holmes ja Lupin tutustuvat toisiinsa tarinassa "Sherlock Holmes saapuu liian my\xc3\xb6h\xc3\xa4\xc3\xa4n" ("Sherlock Holmes arrive trop tard"), joka on ilmestynyt novellikokoelmassa Ars\xc3\xa8ne Lupin, mestarivaras (Ars\xc3\xa8ne Lupin, gentleman-cambrioleur, 1907). Novellissa Holmes kutsutaan Ranskaan selvitt\xc3\xa4m\xc3\xa4\xc3\xa4n Lupinin tekem\xc3\xa4\xc3\xa4 varkautta. Holmes kohtaa Lupinin kadulla tiet\xc3\xa4m\xc3\xa4tt\xc3\xa4 ensin, kuka t\xc3\xa4m\xc3\xa4 on. Lupin puolestaan tajuaa, ett\xc3\xa4 vastedes Holmes tuntisi h\xc3\xa4net aina, pukeutui h\xc3\xa4n mihin valepukuun hyv\xc3\xa4ns\xc3\xa4._NEWLINE_Seuraavan kerran kilpakumppanit kohtaavat kahdesta tarinasta koostuvassa kirjassa Ars\xc3\xa8ne Lupin ja Sherlock Holmes. Vaaleatukkainen nainen (Ars\xc3\xa8ne Lupin contre Herlock Sholm\xc3\xa8s, 1907). Kirja keskittyy Holmesin ja Lupinin kaksintaisteluun, jossa kumpikin asettaa kilvan ansoja toiselle ja kumpikin on vuoroin voitolla. He kohtaavat viel\xc3\xa4 kolmannen kerran romaanissa Ontto neula (L\'Aiguille creuse, 1909). He ovat my\xc3\xb6s kohdanneet peliss\xc3\xa4 nimelt\xc3\xa4 Sherlock Holmes vs. Ars\xc3\xa9ne Lupin.\n_START_SECTION_\nArs\xc3\xa8ne Lupin muissa taiteissa\n_START_PARAGRAPH_\nArs\xc3\xa8ne Lupinista on aikojen saatossa muokattu useita n\xc3\xa4ytt\xc3\xa4m\xc3\xb6sovituksia, elokuvia, radiokuunnelmia, televisiosarjoja ja jopa tietokonepeli. Tuorein elokuvaversio on vuonna 2004 ensi-iltansa saanut Jean-Paul Salom\xc3\xa9n ohjaama ranskankielinen Ars\xc3\xa8ne Lupin, jossa Romain Duris n\xc3\xa4yttelee nimiroolin._NEWLINE_Aku Ankka -taiteilija Don Rosan sarjakuvakertomuksessa Musta ritari esiintyy nimihenkil\xc3\xb6n\xc3\xa4 voittamaton herrasmiesvaras Arpin Lus\xc3\xa8ne. Kyseess\xc3\xa4 on suora viittaus Lupinin hahmoon ja sanaleikin kautta syntynyt nimiv\xc3\xa4\xc3\xa4nn\xc3\xb6s (Ar|s\xc3\xa8ne Lu|pin > Ar|pin Lu|s\xc3\xa8ne)._NEWLINE_Japanilaissarjakuvataiteilija Monkey Punchin sarjassa Lupin III p\xc3\xa4\xc3\xa4henkil\xc3\xb6n\xc3\xa4 seikkailee Lupinin pojanpoika Ars\xc3\xa8ne Lupin III._NEWLINE_Peliss\xc3\xa4 Persona 5 pelaajahahmo saa k\xc3\xa4ytt\xc3\xb6\xc3\xb6ns\xc3\xa4 Persona-olennon nimelt\xc3\xa4 Arsene joka on vahvasti Ars\xc3\xa8ne Lupinin innoittama.'